**Referat fra bestyrelsesmødet den 30. marts 2016**

**Til stede var:** Stig Kristensen, de studerendes repræsentant Jesper Stokbæk og undertegnede Arly Nielsen.

**Fraværende med afbud var:** Steen Madsen (pga. arbejde), Jan Lund Danielsen

**Fraværende uden afbud var:**Troels Larsen

Dagsordenen var som følger:

1. Orientering om de seneste hændelser.
2. Grovplanlægning af arrangementer i 2016. Der fremkom en del muligheder på generalforsamlingen, som vi skal diskutere (se referatet fra sidste bestyrelsesmøde):
3. Eventuelt

Ad 1. Arly orienterede kort om:

* 1. Eksamensafslutningen januar 2016. Troels overrakte præmien og Arly deltog.
	2. Fyraftensbesøget på Kongeskibet 24.-02.-2016. Arly omtalte kort besøget og henviste i øvrigt til referatet på vores hjemmeside.

Ad 2. Rækken af muligheder (se referatet fra sidste bestyrelsesmøde) blev diskuteret grundigt igennem, her kan bl.a. nævnes:

1. Karstensens Skibsværft i Skagen, og Hansa, som er et træskib. Der var almindelig enighed om, at Hansa er for lille til, at der er tilstrækkeligt at se på, hvorimod Karstensens Skibsværft godt kunne være interessant. **Stig tager kontakt til en bekendt og forsøger at arrangere et fyraftensbesøg i slutningen af april.**
2. DSB-færgen Sjælland. Arly har undersøgt det på nettet, og det viser sig, at Sjælland efterhånden er så gammel og udslidt, at den er under ophugning, og derfor reelt ikke er en mulighed. **Et besøg på Sjælland frafaldes hermed.**
3. W. Klitgaard, træskib i Frederikshavn. Arly har lavet en forhåndsaftale om et besøg 15. juni kl. 17.00. Max 26 pers. (først til mølle – medlemmer har førsteret). Sejltur, mad om bord, fortælling om skibet: 50 kr./pers. Øl 10 kr. Dette besøg blev enstemmigt vedtaget, og **Arly tager kontakt til Klitgaard for at bekræfte et fyraftensbesøg.**
4. Reparation af flymotorer i Sindal. Vi syntes at kunne huske, at Troels havde kendskab til dette, og **vi besluttede derfor at udskyde diskussionen om dette til et senere møde.**
5. Atom-bunker i Rold Skov. Der var bred enighed om, at dette er for langt at køre til et fyraftensmøde, **så denne mulighed frafaldes som fyraftensbesøg.**
6. Vindmøller på Knivholt. Der var bred enighed om, at som vedligeholdsstanden er i øjeblikket, er det ikke en reel besøgsmulighed, **så det frafaldes.**
7. Vestjysk Folkecenter, vindmøller o.l. Vi syntes at kunne huske, at Jan havde kendskab til dette, og **vi besluttede derfor at udskyde diskussionen om dette til et senere møde. I øvrigt ligger det helt ude ved Thyborøn, hvilket gør det for langt væk til et fyraftensbesøg.**
8. Motor- og maskinsamling ved Egense. **Arly undersøger muligheden for at kombinere mulighed h) og i) til en sensommer udflugt ultimo august eller primo september**.
9. Godthaab Hammerværk, Zinck værktøjsfabrik.
10. Kongeskibel (Norisol) **Er allerede overstået i god ro og orden.**
11. Evt. andet. **Der blev ikke bragt andre forslag på banen.**

**Dvs. arrangementskalenderen for 2016 indtil videre ser således ud:**

14. januar: Dimissionsfest på MARTEC

24. februar: Fyraftensbesøg på Kongeskibet Dannebrog

16. marts: Bestyrelsesmøde udsat til 30. marts

30. marts Bestyrelsesmøde

Ultimo april: Forhåbentlig et fyraftensbesøg på Karstensens skibsværft. Afventer svar fra Stig.

15. juni: Aftenbesøg på W. Klitgaard

Ultimo juni: Dimissionsfest på MARTEC (500 kr., Troels overrækker, Arly deltager)

Ultimo august: Sensommer udflugt til Motor- og maskinsamling ved Egense og Godthaab Hammerværk, Zinck værktøjsfabrik med bus

22. september: Bestyrelsesmøde (Planlægning af generalforsamlingen)

29. oktober: Generalforsamling med efterfølgende bestyrelsesmøde (Konstituering)

Ad 3. Eventuelt. Der var ingen bemærkninger til dette punkt.

Mødet sluttede i god ro og orden kl. 20.00

Med venlig hilsen

Maskinmester og formand

Arly Nielsen